FI Euroopan unionin virallinen lehti L 340/32

KOMISSION TÄYTÄNTÖÖNPANOASETUS (EU) 2017/2383,

annettu 19 päivänä joulukuuta 2017,

neuvoston asetusta (EY) N:o 1967/2006 koskevan poikkeuksen jatkamisesta Slovenian aluevesillä kalastavien volantina-troolareiden vähimmäisetäisyyden rannikolta ja veden vähimmäissyvyyden osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kalavarojen kestävää hyödyntämistä koskevista hoitotoimenpiteistä Välimerellä 21 päivänä joulukuuta 2006 annetun neuvoston asetuksen (EY) N:o 1967/2006 (1) ja erityisesti sen 13 artiklan 5 kohdan,

sekä katsoo seuraavaa:

(1) Asetuksen (EY) N:o 1967/2006 13 artiklan 1 kohdassa kielletään vedettävien pyydysten käyttö kolmen meripeninkulman päähän rannikosta ulottuvalla alueella tai 50 metrin syvyyskäyrän alueella, jos kyseinen syvyys saavutetaan jo lähempänä rannikkoa.

(2) Komissio voi jäsenvaltion pyynnöstä myöntää poikkeuksen asetuksen (EY) N:o 1967/2006 13 artiklan 1 kohdasta edellyttäen, että tietyt 13 artiklan 5 ja 9 kohdassa säädetyt edellytykset täyttyvät.

(3) Komissio vastaanotti 8 päivänä helmikuuta 2013 Slovenialta pyynnön poiketa asetuksen (EY) N:o 1967/2006 13 artiklan 1 kohdan ensimmäisestä alakohdasta kalastettaessa volantina-trooleilla Slovenian aluevesillä alle 50 metrin syvyydessä alueella, joka sijaitsee 1,5–3 meripeninkulman etäisyydellä rannikosta.

(4) Slovenian pyytämä poikkeus täytti asetuksen (EY) N:o 1967/2006 13 artiklan 5 ja 9 kohdassa säädetyt edellytykset, ja se myönnettiin 23 päivään maaliskuuta 2017 asti komission täytäntöönpanoasetuksella (EU) N:o 277/2014 (2).

(5) Komissio vastaanotti 20 päivänä kesäkuuta 2016 Slovenialta pyynnön, joka koski poikkeuksen jatkamista 23 päivän maaliskuuta 2017 jälkeen. Slovenia toimitti ajan tasalla olevat tiedot poikkeuksen jatkamisen perusteluksi, asetuksen (EY) N:o 1967/2006 vaatimusten mukaisesti. Pyyntö koskee aluksia, joilla on kyseisen kalastuksen osalta kirjattuja saaliita yli viiden vuoden ajalta ja jotka noudattavat toiminnassaan asetuksen (EY) N:o 1967/2006 19 artiklan 2 kohdassa tarkoitettua hoitosuunnitelmaa, jonka Slovenia hyväksyi 13 päivänä helmikuuta 2014 (3). Nämä alukset sisältyvät luetteloon, joka on ilmoitettu komissiolle asetuksen (EY) N:o 1967/2006 13 artiklan 9 kohdan vaatimusten mukaisesti.

(6) Tieteellis-teknis-taloudellinen kalastuskomitea (STECF) arvioi Slovenian esittämän poikkeuspyynnön ja siihen liittyvän hoitosuunnitelman luonnoksen 4–8 päivänä heinäkuuta 2016 pidetyssä 52. täysistunnossaan.

(7) STECF:n arvioinnin perusteella Slovenia toimitti komissiolle lisää tieteellisiä tietoja ja raportteja 7 päivänä syyskuuta 2016 sekä päivitetyn hoitosuunnitelman 27 päivänä joulukuuta 2016.

(8) STECF arvioi Slovenian esittämän poikkeuspyynnön ja täydentävät asiakirjat 27–31 päivänä maaliskuuta 2017 pidetyssä 54. täysistunnossaan. STECF korosti tarvetta selventää kirjattuja tietoja luvan saaneiden alusten, käytettyjen pyydysten ja sivusaaliiden osalta. Slovenia toimitti komissiolle riittävät selvennykset ja varmisti, että saaliiden ja pyyntiponnistuksen osalta tehdään täydentäviä tieteellisiä selvityksiä pyydysten valikoivuuden parantamiseksi.

(9) Slovenian pyytämä poikkeus täyttää asetuksen (EY) N:o 1967/2006 13 artiklan 5 ja 9 kohdassa säädetyt edellytykset.

(10) Asiaan liittyy erityisesti tiettyjä maantieteellisiä rajoitteita, sillä Slovenian aluevedet eivät yllä missään 50 metrin syvyyteen. Jos poikkeusta ei tehdä, volantina-troolarit voivat sen vuoksi kalastaa ainoastaan rannikosta kolmen meripeninkulman päähän ulottuvan alueen ulkopuolella, missä pyyntialuetta rajoittaa merkittävästi kauppamerenkulun reiteille varattu alue.

(11) Hoitosuunnitelmassa esitetään kaikki olennaiset kyseisiä kalastuksia koskevat määritelmät ja varmistetaan, ettei pyyntiponnistus kasva tulevaisuudessa, sillä kalastuslupia myönnetään ainoastaan tietyille sellaisille 12 alukselle, joille Slovenia on jo myöntänyt kalastusluvan.

(12) Volantina-troolikalastusta ei voida harjoittaa millään muilla pyydyksillä, sillä ei ole merkittävää vaikutusta meriympäristöön, mukaan luettuina suojeltavat luontotyypit, eikä se myöskään häiritse muiden pyydysten, jotka eivät ole trooleja, nuottia ja vastaavia vedettäviä verkkoja, käyttöä.

(13) Slovenian esittämä poikkeuspyyntö koskee vähäistä alusten määrää eli vain 12:ta alusta. Alusten rekisterinumerot on mainittu hoitosuunnitelmassa.

(14) Kyseiset kalastustoiminnot täyttävät asetuksen (EY) N:o 1967/2006 4 artiklan 1 kohdan vaatimukset, joiden nojalla voidaan poikkeuksellisesti ja tietyin edellytyksin sallia kalastaminen suojeltavien luontotyyppien yläpuolella, jos kalastus tapahtuu koskettamatta meriheinää kasvavaa merenpohjaa.

(15) Pyydetty poikkeus on asetuksen (EY) N:o 1967/2006 8 artiklan 1 kohdan h alakohdan mukainen, sillä se koskee troolareita, jotka käyttävät vähintään 40 mm:n silmäkokoa.

(16) Kyseiset kalastustoimet täyttävät asetuksen (EY) N:o 1967/2006 9 artiklan 3 kohdan vaatimukset. Volantina-troolareilla ei pyydetä pääjalkaisia.

(17) Slovenian hoitosuunnitelma sisältää kalastustoiminnan valvontatoimia, joista säädetään asetuksen (EY) N:o 1967/2006 13 artiklan 9 kohdan kolmannessa alakohdassa ja neuvoston asetuksen (EY) N:o 1224/2009 (4) 14 ja 15 artiklassa.

(18) Pyydetty poikkeus olisi sen vuoksi myönnettävä.

(19) Slovenian olisi raportoitava komissiolle aikanaan ja hoitosuunnitelmaansa sisältyvän valvontasuunnitelman mukaisesti.

(20) Poikkeuksen kestoa olisi rajoitettava, jotta voidaan toteuttaa nopeasti asianmukaiset korjaavat hoitotoimenpiteet, jos komissiolle toimitettavasta raportista käy ilmi, että hyödynnettävän kannan suojelun taso on heikko, ja samalla luoda mahdollisuus tieteellisen pohjan vankentamiseen hoitosuunnitelman parantamista varten.

(21) Koska täytäntöönpanoasetuksella (EU) N:o 277/2014 myönnetyn poikkeuksen voimassaolo päättyi 23 päivänä maaliskuuta 2017, tätä asetusta olisi sovellettava 24 päivästä maaliskuuta 2017.

(22) Tässä asetuksessa säädetyt toimenpiteet ovat kalastus- ja vesiviljelyalan komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Poikkeus

Asetuksen (EY) N:o 1967/2006 13 artiklan 1 kohtaa ei sovelleta volantina-trooleihin Slovenian aluevesillä, jotka sijaitsevat 1,5–3 meripeninkulman etäisyydellä rannikosta, riippumatta syvyydestä, sellaisten alusten osalta,

a) joilla on kansallisessa hoitosuunnitelmassa, jonka Slovenia on hyväksynyt asetuksen (EY) N:o 1967/2006 19 artiklan 2 kohdan mukaisesti, mainittu rekisterinumero;

b) joilla on kirjattuja saaliita yli viiden vuoden ajalta ja joiden pyyntiponnistus ei kasva tulevaisuudessa; sekä

c) joilla on kalastuslupa ja jotka harjoittavat toimintaansa hoitosuunnitelman mukaisesti.

2 artikla

Valvontasuunnitelma ja raportointi

Slovenian on toimitettava komissiolle kolmen vuoden kuluessa tämän asetuksen voimaantulosta raportti, joka on laadittu 1 artiklassa tarkoitettuun hoitosuunnitelmaan sisältyvän valvontasuunnitelman mukaisesti.

3 artikla

Voimaantulo ja soveltamisaika

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 24 päivästä maaliskuuta 2017 alkaen 27 päivään maaliskuuta 2020.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 19 päivänä joulukuuta 2017. Komission puolesta Puheenjohtaja Jean-Claude JUNCKER

(1) EUVL L 36, 8.2.2007, s. 6.

(2) Komission täytäntöönpanoasetus (EU) N:o 277/2014, annettu 19 päivänä maaliskuuta 2014, neuvoston asetuksesta (EY) N:o 1967/2006 poikkeamisesta Slovenian aluevesillä kalastavien, volantina-troolarien vähimmäisetäisyyden rannikolta ja veden vähimmäissyvyyden osalta (EUVL L 82, 20.3.2014, s. 1).

(3) Päätös N:o 34200–2/2014/4, hyväksytty 13.2.2014.

(4) Neuvoston asetus (EY) N:o 1224/2009, annettu 20 päivänä marraskuuta 2009, yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta (EUVL L 343, 22.12.2009, s. 1).